|  |
| --- |
| **2 Pet. 1:10-21** **“Die Bybel is God se Woord – die bron om Hom te ken.”**  *Andries Burger, GK Pinetown, 13 Junie 2021* |

*Sing: Lied 157:1,2; Sb. 2-5:1,2,3; Lied 260:1,2,6; Lied 233:1; “Die wyse man.”; Lied 255:1,2,3; “Vrede.”*

Adam en Eva het besluit om nie God se waarheid te aanvaar nie, Hy het hulle duidelik gewaarsku dat hulle sou sterf as hulle van die boom kennis van goed en kwaad sou eet. Hulle het egter gekies om die duiwel se leuens te glo want hulle wou self soos God wees...

En sedertdien is God se waarheid van goed en kwaad nog altyd in gedrang.

Paulus in Hand. 20: 29-30 waarsku, 29*Ek weet dat daar ná my vertrek wrede wolwe onder julle sal indring, en hulle sal die kudde nie ontsien nie. 30Ja, uit julle eie geledere sal daar mense na vore kom wat met leuens die gelowiges agter hulle aan sal probeer verlei.*

En so is dit vandag nog steeds. Dit het tyd geword dat ons die maskers afhaal van die dwaalleer in ons tyd.

God se waarheid, sy eer is op die spel; mense se saligheid is in gedrang.

Twee derdes van Petrus se tweede brief fokus op die gevaar van dwaalleraars en hulle leuens.

Maar voordat hy daaroor skryf, herinner hy ons in hoofstuk een aan die bakens van God se waarheid waarmee ons rigting moet hou sodat ons nie die pad byster sal raak agter dwaalleer se verleiding aan nie.

Ons het twee weke gelede gefokus op v. 2 wat nie net ŉ inleidende seënwens is nie, maar ook ŉ opsomming van sy boodskap, *2Mag daar vir julle genade en vrede in oorvloed wees deur die kennis van God en Jesus ons Here.*

Kennis van God – om sy waarheid te ken en te aanvaar én om in ŉ verhouding met Hom te lewe in daardie waarheid –

is die bron waaruit God se genade en sy vrede vir ons vermenigvuldig word.

God se goedgesindheid en sy gawes wat daaruit voortvloei en sy vrede en harmonie mét ons en ín ons word al meer soos ons kennis van weet, glo en vertrou toeneem.

In die res van die hoofstuk maak hy hierdie kernboodskap duideliker,

v.3-4 verduidelik hy meer oor die “genade en vrede” wat die vrug is van die kennis van God en Jesus;

5-10 fokus op gelowiges se lewe in verhouding met God in sy waarheid, en

v. 16-21 gaan oor die bron waar ons God se waarheid leer ken.

Tussen-in in v. 12-15 gee Petrus die rede waarom hy die brief skryf –

om sy lesers van destyds, en ook deur al die eeue, te herinner aan hierdie kernwaarhede van die ware geloof in God en Christus.

Kom ons lees nou die hele hoofstuk **<< Lees 2 Pet. 1:1-21 >>**

Het jy gesien hoe Petrus die struktuur van v.2 herhaal.

Kyk na die logiese opbou van onder af –

eers die fondament van wat die waarheid is wat gelowiges moet ken en aanvaar (v.16-21),

dan die geloofslewe in vertroue in God en sy waarheid (v. 5-10)

wat saam lei tot die verlossing en heerlikheid van ŉ intieme persoonlike lewe met God self (v. 3-4).

Dit is die volgorde waarop ons in die volgende weke gaan fokus –

vandag dan v. 16-21 die waarheid wat God bekend maak.

Ek wil op twee sake fokus waaroor Petrus hier skryf – op die Bybel se oorsprong, en daarom dan ook op die gesag van die waarheid van God in die Bybel.

Kom ons kyk eers waar die Bybel vandaan gekom het...

Die samelewing waarin Petrus geleef het was baie onder die invloed van allerhande legendes en fabels wat maar bygelowe was waarmee mense die lewe probeer verklaar het.

Die godsdiens van die Grieke en die Romeine was vol van sulke mitologie, selfs die Joodse Rabbi’s het stories uitgedink waarmee hulle dinge in die Ou Testament probeer verduidelik het of aangevul het.

Maar die boodskap wat Petrus en die apostels gebring het was egter nie net maar nog ŉ ander klomp legendes nie.

Nee sê Petrus, ons het hierdie dinge persoonlik as historiese feite beleef –

ons was daar, ons het saam met Jesus in die stof en die reën geloop,

ons het self sy woorde gehoor, ons het self gesien Hy hoe siekes gesond maak,

ons het self gehoor en gesien hoe bose geeste Hom moes gehoorsaam,

ons het selfs gesien hoe die wind en golwe na Hom luister toe Hy die storm stilgemaak het

ons het self gesien hoe Hy Lazarus uit die dood opgewek het nadat sy liggaam al begin stink het.

En die beste van alles...

ons was daar saam met Hom op die berg en ons het self sy heerlikheid en sy majesteit gesien,

ons het self God se stem gehoor dat Hy, die Allerhoogste God, verklaar het dat Jesus Christus sy geliefde Seun is in wie Hy verheug is.

Ons praat nie van fabels en legendes wat mense uitgedink en opgemaak het nie, nee, ons praat oor feite wat ons self gesien en beleef het.

Maar die profetiese woord wat ons het is nog vaster en sekerder as ons ervaring wat ons saam met Christus beleef het.

Dit is wat Hy sê in vers. 19, *”... (ons) beskik oor die profetiese woord, wat nog vaster staan”* soos die 2020 die oorspronklike die beste vertaal.

Hierdie boodskap, die profetiese woord wat vaster is as ons ervaring van Christus, sal julle leer hoe om in die lig van God se waarheid en reg te lewe en nie oorweldig te word deur die donker van die sonde in die wêreld nie.

Van watter profesie praat hy, wat so vas staan?

v. 20 – die profesie in die Skrif.... dit is waarvan hy praat.

Luister mooi – dit wat in die Bybel staan is vaster, dit is sekerder as enige ervaring wat enige mens kan hê.

Mens kan jou nie seker nie ŉ wonderliker en meer asemrowende geestes ervaring of openbaring indink as Jesus se verheerliking deur God die Vader terwyl selfs Elia en Moses saam toekyk nie.

Maar Jesus se afgevaardigde boodskapper leer hier dat die profesie in die Skrif vaster en sekerder is.

Soek jy na die vaste en sekere waarheid van God?

Soek dit dan in die beste bron – die Skrif – en nie in allerhande ervarings en openbarings nie.

En dan leer Petrus ons seker twee van die belangrikste van alle grondwaarhede wat daar is in God se verhouding en sy interaksie met die mens...

v.21 die profesie van die skrif is nie is ŉ uitleg op menslike insig nie, en in

v.22 dit is nie deur die wil van ŉ mens voortgebring is nie,

dit is nie mense werk nie, die is nie mense se idees nie.

v. 22 Mense is deur die Heilige Gees meegevoer om die woord wat van God as kom te verkondig.

Dit is die kern van ons belydenis in artikel 3 van die Nederlandse Geloofsbelydenis,

*Ons bely dat die Woord van God* ***nie deur mense voortgebring is nie, maar die skrywers is deur die Heilige Gees gedrywe om te sê en te skryf****.*

Dit is nie net Petrus wat dit leer nie, Paulus doen bv. dieselfde in 2 Tim 3:16 as hy skryf dat, “*16Die hele Skrif is deur God geïnspireer”*.

Dit is belangrik om hierdie begrip te verstaan wat ons met “geïnspireer” vertaal:

In Paulus se tyd was daar natuurlik net seilbote en die laveerkuns om teen die wind op te seil het hulle nog nie geken nie. Hulle moes dus altyd wag vir die wind om in die regte rigting te waai en dan het hulle in die rigting van die wind geseil. Die bote het darem ŉ roer gehad sodat hulle tog ŉ bietjie links of regs kon seil om so om ander skepe of ŉ kleinerige eiland te kan seil.

Omdat dit wind was wat die skepe aangedryf het, kan jy sê die boot was windaangedrewe. Die Griekse woord vir “windaangedrewe””was “-pneustos”. En as dit ŉ noorde wind was wat die boot aangedryf het, dan het hulle dit “Noorde-pneustos” genoem – die boot is “Noordewind-aangedrewe. “

Pauls vat nou hierdie woord wat as Noorde-pneustos of Ooste-pneustos gebruik was en hy se die hele Skrif is “God-pneustos”, oftewel dit is God-aangedrewe.

Dit is ŉ baie goeie beeld – die skrywers kon nie teen die Godgedrewe ingaan nie, maar hulle eie taalgebruik en skryfstyl was soos daai seilbootjies se roer wat so bietjie duskant toe of daaikant toe kon beweeg, maar elke boodskap en elke betekenis is slegs soos God die geïnspireer het.

So het die Heilige Gees gedoen wat Jesus belowe het in Joh. 16:13-14

*13Wanneer Hy kom, die Gees van die waarheid, sal Hy julle in die hele waarheid lei.*

*Wat Hy sal sê, sal nie van Homself kom nie: Hy sal net sê wat Hy hoor, en Hy sal die dinge wat gaan kom, aan julle verkondig. 14Hy sal My verheerlik, want wat Hy van My ontvang, sal Hy aan julle verkondig.”*

En wat die Heilige Gees aan die apostels verkondig het, het hulle verkondig en ook neergeskryf as verkondiging nadat hulle dood is.

Die eerste en die belangrikste grondwaarheid in ons verhouding met God is dat die Bybel sy Woord is, wat Hy deur die werk van die Heilige Gees geïnspireer het en wat Christus se gestuurde apostels dan opgeskryf het.

Dit is die eerste baken waarop ons absoluut vas moet staan anders is ons soos kinders van die wind, swerwers sonder rigting en soekers wat nooit vind...

***(Hierdie gedeelte in grys kan uitgelaat word om die preek te verkort.)***

Twee dinge is nog nodig as deel van hierdie eerste baken om die waarheid van God te ken en dit te aanvaar – het ons die regte boeke en het ons die boeke reg.

Die eerste is ons sekerheid van watter geskrifte deel is van die profetiese Skrif waarvan Petrus en Paulus praat...

Die geskiedenis van die Bybel se samestelling het net een stel vingerafdrukke daarop – die Heilige Gees sŉ. Kom ek verduidelik in kort...

Die kerk het nooit gekies watter boeke deel is van die Bybel en watter nie is nie, daar was geen kriteria daarvoor nie en daar was geen oogmerke of verskuilde agenda betrokke in die samestelling nie.

Die Ou Testament se 39 boeke was al eeue voor Christus as God se geopenbaarde woord aanvaar en Jesus self gebruik dit so. Die vraag gaan dus eintlik oor die 27 boeke van die Nuwe Testament.

Al hierdie 27 boeke is redelik gou na Jesus se dood geskryf – die meeste was geskryf so 30 of 40 na sy kruisiging, en die laaste (Openbaring) seker so 65 jaar na sy dood.

Sonder enige kerklike besluite het gemeentes oral van die skrifte in hulle tyd aanvaar as God se woord en ander nie. Daar is nie sprake van samewerking tussen gemeentes nie – onthou dat die kerk in die eerste drie eeue vervolg is en nie dinge openlik kon saam doen nie.

Ons weet dat die kerkvaders in die eerste en tweede eeu aangehaal het uit 21 van die boeke om God se waarheid teen dwaalleer te verdedig.

Nadat Konstantyn die vervolging van Christene stopgesit het, het die geskiedskrywer Eusebius in 312 nC ŉ opname gedoen by al die kerke in die ryk en hulle het onafhanklik van mekaar aangedui dat almal 22 van die 27 boeke as God se Woord aanvaar. Die ander 5 boeke is deur party kerke aanvaar, party was nie seker daaroor nie en ander het nie daarvan geweet nie.

Omtrent 50 jaar later, nog steeds sonder enige samewerking tussen die kerke, bevestig Biskop Athanasius in ŉ omsendbrief dat al die kerke in sy gebied al 27 boeke as God se Woord aanvaar.

Nog 30 jaar later kon die kerke ŉ sinode hou waar hulle wel ŉ besluit geneem het waarin hulle eintlik verklaar dat hulle, (of ons as kerke dan) die 27 boeke wat ons vandag steeds het, ontvang het as God se Woord.

Sonder enige samewerking het al die kerke “so vanself” of “spontaan” dieselfde lys boeke aanvaar, en die sinode het dit bloot erken en aanvaar en bevestig dat dit nét hierdie is wat as ware norm of kanon vir die Christelike geloof is.

Ons moet aanvaar dat ongelowiges skepties kan bly, maar daar is by gelowiges geen twyfel dat samestelling van die Bybel deur die Heilige Gees bewerk is.

As ons seker is ons het die regte boeke, wat maak ons so seker dat die inhoud van daardie boeke reg is. Ons het per slot van sake nie ŉ kopie van daardie heel eerste oorspronklike teks nie.

Hierdie is ŉ heel ingewikkelde veld van wetenskap om ou geskrifte na te gaan.

Wat ek daarvan verstaan is dat veral twee dinge baie belangrik is – hoeveel verskillende kopieë mens daarvan het om met mekaar te vergelyk, en hou lank na die oorspronklike daardie kopieë geskryf is.

As ek tien verskillende kopieë het wat met mekaar ooreenkom is ek sekerder dat dit reg is as wanneer ek net een of twee kopieë het.

As die kopie wat ek het 30 jaar na die toespraak geskryf is kan ek sekerder wees daarvan as wanneer dit 100 jaar na die toespraak geskryf is.

Nou goed kom ek vergelyk die dokumente wat ons het vir die Bybel met gedig Ilead van die Griekse digter Homer.

Die akkuraatheid van Homer se gedig word algemeen aanvaar en dit is blykbaar nagevors uit sowat 650 manuskripte waarvan die oudste meer as 1000 na Homer opgeskryf is.

Die navorsing van die korrekte Bybel tekste is blykbaar gebaseer op 5 800 volle en gedeeltelike manuskripte in Grieks en duisende in Latyn. Dit is aanvanklik opgeskryf binne 20 tot 40 jaar na die werklike gebeure.

Weereens is dit geen verrassing dat ongelowiges hulle mond vol sal hê oor die sekerheid van die Bybeltekste, maar vir gelowiges is dit ŉ uitgemaakte saak dat ons ook die inhoud van die boeke as gesagvol aanvaar netsoos ons die keuse van die boeke in die Bybel as gesagvol aanvaar.

So bely ons in artikel 5 van die Nederlandse Geloofsbelydenis dat die 66 boeke van die Bybel die maatstaf is om ons geloof te rig en te anker. “Sonder twyfel glo ons alles daarin omdat die Heilige Gees ons oortuig dat dit van God is.

Daar het jy dit, dit is nie moeilik om te verstaan wat die Heilige Gees deur Petrus en Paulus en ander leer nie.

1 Tes. 2:13 *13Ons dank God dan ook gedurig daarvoor dat julle die boodskap van God wat julle van ons gehoor het, ontvang en aangeneem het in die oortuiging dat dit nie mensewoorde is nie, maar die woord van God. En* ***dit is ook inderdaad die woord van God,***

Die Bybel soos wat jy dit in jou hand het op skrif of in jou selfoon – dit is die Woord van God wat Hy deur met die inspirasie die Heilige Gees deur mense laat opskryf het en deur die eeue bewaar het.

Dit is God se openbaring met Goddelike gesag.

Wanneer jy met die Bybel te doen het, het jy met God te doen,

en as jy die Bybel ontken en verwerp, dan ontken en verwerp jy vir God self.

Daar is mense wat dit nie aanvaar nie en dit moet ons nie verras nie.

Wat my wel stomslaan is dat party mense dit verwerp en hulleself steeds voorgee as gelowiges. Hulle kom met allerlei geleerdheid en diepgaande filosofiese en teologiese studies.

Soos ŉ Professor van ŉ bekende teologiese skool in Suid-Afrika wat klaarblyklik vir sy studente geleer het dat die Bybel is nie die produk van die Heilige Gees se arbeid nie, maar die produk van mense se gekonkel.

Hy is genadiglik al afgetree, maar daar is steeds stemme in party kerke dat die Bybel nie God se Woord vir mense is nie, maar mense se woorde oor God. Hulle sê die Bybel is soos ŉ rivierstroom waarin jy die goud van God se waarheid kan uithaal maar die meeste daarvan is maar net troebel water.

Vir so ŉ mens is ek bitter jammer want dit is van hulle wat Paulus praat as jy uit Jesaja aanhaal dat God die wysheid van die wyses sal vernietig en die geleerdheid van die geleerdes tot niet sal maak.

Vir kerke wat toelaat dat God se gesag in sy Woord ontken en ondermyn word moet die rooi ligte flikker en die sirenes loei – wanneer ŉ kerk die wat hierin dwaal nie ferm en in liefde tot die waarheid terugbring nie loop die pad van ŉ valse kerk (NGB 29).

My liewe broer en suster,

Moenie luister wanneer geleerde ongelowiges jou wil leer van die God wie se openbaring hulle nie wil aanvaar nie.

Staan op en getuig vir die waarheid dat die Bybel, die hele Bybel die gesagvolle woord van die almagtige God is.

En as hulle nie wil hoor nie, vlug weg voordat hulle jou in hulle strikke verstrengel.

Maar die eerste baken om in die waarheid te bly en teen dwaalleer te stry is nie bloot om te aanvaar dat die Bybel God se gesagvolle openbaring is nie. Die duiwels doen dit ook.

Ons moet die inhoud van die Bybel ken, dit is waar kennis van God en Jesus begin.

Ons moet God se Woord lees met ontsag,

ons moet daaroor nadink om dit te verstaan,

ons dit indrink en verslind,

ons moet daarin bad en ons daarmee deurdrenk soos ŉ beskuit wat te lank in die koffie was.

Dit is in die Bybel waar ons Hom ontmoet as die goeie God wat nie met Hom laat speel nie,

dit is daar waar ons Hom leer ken wat genadig en barmhartig is maar tog ook die sonde straf.

Dit is in die Bybel waar ons angstigheid en onrus tot bedaring kom,

dit is in die Bybel waar ons God se liefde en sy genade en sy verlossing en sy oorwinning in Christus leer ken,

waar ons deel word deur die wedergeboorte en die geloof en die nuwe lewe wat God in ons werk deur sy Woord.

Dit is in die Bybel waar God ons leer hoe om soos sy kinders te lewe, hoe ons moet optree in die kerk, en by die skool en by die werk en in die samelewing, hoe ons ons kinders moet liefhê en grootmaak en ons ouers moet eer en gehoorsaam.

Die Bybel is God se lig vir ons lewenspad, die rigsnoer vir ons lewe...

Om God se waarheid uit sy Woord, die Bybel te ken is die eerste deel om God en Jesus self te ken, die tweede deel is om daardie waarheid uit te leef in ŉ persoonlike verhouding met God self. Dat sy waarheid prakties grondvat in ons alke dag se lewe. Daarop fokus ons volgende week as die Here wil.

Amen